Je Jehans de Loncvi, escuiers, fais a savoir à touz que les chouses toutes que je tenoie en la terre de Chasuel, vers Ostun, de franc alleu, devant la confection de ces letres, je ai prises en fié de très noble prince mon chier seigneur Robert, duc de Borgogne, por titre de vendue — c’est à savoir, por tel pris, come noble hons Jehans de Vergey, sire de Fouvent et seneschauz de Borgoigne, dira estre raisonable, sahue la valour des dites chouses. En tesmoignaige de laquelle chose je hai prié le dit seignour de Fouvent et noble homme monseigneur Liébaut, seignor de Bofremont, que il metteint lor seauls en ces lettres, par ce que je ne hai point de seaul. Et nous Jehans de Vergey, sires de Fouvent et seneschaux de Bourgoigne et Liebaut, sires de Bofremont et mareschaux de Bourgoigne, à la requeste et à la priere de Jehan de Longvi devant dit, havons mis nos seauls en ces presentes lettres. Donné à Roure, le jeudy davant la feste Saint-Andrier, l’an de grâce mil dues cens quatre vinz dix et huit.